钦定古今图书集成/理学汇编/文学典/第156卷 > 《徐师曾文体明辩》 > 《御制二铭跋》刘克庄
## 钦定古今图书集成/理学汇编/文学典/第156卷 > 《徐师曾文体明辩》 > 《御制二铭跋》刘克庄

臣恭惟皇帝陛下，躬圣德，膺骏命，新治化，饬法度。乃
正元日，涣发王言，奎璧之光，烂然下烛。薄海内外，有
目咸睹。谓我祖宗以仁立国，以礼义廉耻待士大夫。
而有位者或淫于刑，或冒于贿。爰作二铭，以儆以训。
圣谟洋洋，万喙传诵，与章圣御制之七条，“熙陵介石”
之十六字，马图龟画，相为表里，传千万世，永为臣轨。
臣既以宸翰刻石，寘之听事，朝夕览观，如对威颜。因
念待罪臬事甫一岁，奉行赦宥者一，疏决者二，减降
者三，皆谨刑也。戒之以建隆、乾道旧法，录之以新楮，
命台臣监司纠其不悛者，皆训廉也。陛下之于吏民，
可谓仁至而义尽矣。有君如此，其忍负之？臣虽庸劣，
愿以身率。《孟子》曰：“无恻隐之心，非人”也，无羞恶之心
非人也。自今以始，有一于此，违君父之明诏，犯圣贤
之格言，亡其四端者也；人而异类者也；穷奇饕餮之
流，不可训诲话言者也。臣职在澄察，请以诏书从事。